Rassie sê Bokke het begrip vir kritiekRassie Erasmus. Foto: (AP Photo/Florencia Tanjun) Rassie Erasmus, Saru se direkteur van rugby, sê die Springbokke het begrip vir hul ondersteuners se misnoeë met die span. Die Bokke het drie agtereenvolgende toetse (twee teen die Wallabies en een teen die All Blacks) verloor en dit is veral hul skop-en-storm-spelpatroon wat rugbyliefhebbers warm onder die kraag het. Siya Kolisi se span het die 100ste toets teen die Nieu-Seelanders met 19-17 verloor nadat Jordie Barrett in die 78ste minuut van die wedstryd die wenstrafskop oor die dwarslat gejaag het. Die Bokke het daarna – in plaas daarvan om die bal vas te hou – besluit om die All Blacks eerder met nóg ’n hangskop te peper en hulle kon nie daarin slaag om punte aan te teken nie. Die kritiek het aanvanklik grotendeels van oorsese rugbykenners gekom, maar sedert die nederlae is Suid-Afrikaners ook ontevrede met hierdie benadering. “Toe ons met twee of drie punte gewen het, het ons nie gekla oor die lof en positiewe kommentaar wat ons gekry het nie. Ons verseker julle dus dat ons verstaan en nie sal kla wanneer ons die negatiwiteit verdien wanneer ons met ’n paar punte te verloor nie,” het Erasmus getwiet. Tog is sommige ondersteuners steeds nie tevrede nie. “Ons kla nie soseer omdat ons verloor het nie. Ons kla omdat ons met ’n uitstekende senterpaar en vleuels van wêreldgehalte sit en julle besluit op ’n wedstrydbenadering wat deur skoppe oorheers word. Dit maak nie sin nie,” het een sosialemediagebruiker geskryf. Ander het weer gesê dat hulle die Bokke deur dik en dun sal ondersteun. When we were winning with 2 or 3 points we were not complaining about the credit and positive comments we received, so please be sure that we understand,agree and wont complain when we get the deserved negativity when we lose with a few points!! — Rassie Erasmus (@RassieRugby) September 28, 2021